text: Nu falder ruinerne
  03 maj 2010 kl. 12.23
  Den gamle rideskole på Jels Vamdrupvej 25 i Jels bliver jævnet med jorden. Det er den første faldefærdige bygning, som kommer ind under en statslig tilskudspulje.
  Penge til 60 ejendomme
  - Det er den første i rækken.Derefter er der navngivet 10-11 ejendomme i Vejen kommune, fortæller projektleder Karsten Gude til TV SYD.
  Vejen Kommune fik i december besked på, at den får syv mio. kr. i statstilskud til at fjerne vaklende rønner. Dertil skal kommunen selv bidrage med 2,5 mio. kr. 
  Borgerne har foreslået op mod 90 byninger i kommunen. 
  Så langt rækker pengene ikke. Men Vejen Kommune regner med at fjerne omkring 60 af de kedelige ruiner i kommunen.
  
  Masser af klager
  TV Syd har tidligere fortalt om faldefærdige bygninger, som i årevis har fået lov til at forfalde, fordi ejeren lader dem stå. Med massevis af klager til følge:
  - Nogle steder har det været så slemt, at der var rotter og alt muligt. Andre steder er det ikke så galt, men bare udseendet kan være nok, siger borgmester Egon Fræhr, Vejen Kommune.
  
  Måske får jeg nye naboer?
  Otte syd- og sønderjyske kommuner fået del i regeringens indsatspulje til nedrivning af forfaldne ejendomme på det offentliges regning:
  - Det burde jo være den enkelte lodsejer, men vi kan jo bare konstatere, at der ikke sker noget, siger borgmesteren.
  Ellen Jensen kan glæde sig over, at hun bliver den første, der slipper af med en faldefærdig nabo:
  - Jeg glæder mig til at få det revet ned og se hvad der så sker? Måske får jeg nye naboer? siger hun.
  
  Otte kommuner i Syd- og Sønderjylland
  Her er de ottekommuner i TV SYDs område som har fået penge:
  Varde Kommune 375.000
  Fanø Kommune 1.170.000
  Haderslev Kommune 1.310.000
  Billund Kommune 2.630.000
  Aabenraa Kommune 3.170.000
  Hedensted Kommune 3.440.000
  Tønder Kommune 3.550.000
  Vejen Kommune 7.000.000
  